[{"text_idx": "#000000", "text": "Kiel alig\u0302i al la UK"}, {"text_idx": "#000001", "text": "En antau\u0306a afis\u0302o mi skribis pri kiel alig\u0302i al UEA kaj pri kelkaj idiotaj spertoj, kiujn mi havis dum mia alig\u0302o. C\u0302i-kaze temas pri alig\u0302o al la UK mem en Lahtio en la venonta somero."}, {"text_idx": "#000002", "text": "Mi retumas al la retejo de UEA kaj ensalutas uzante mian salut\u00ad\u00adnomon kaj pasvorton. C\u0302i tiel mi intencas eviti enigi miajn informojn en la kongresan alig\u0302on, c\u0302ar oni povas alporti ilin de mia uzanto\u00adkonto \u2013 au\u0306 tion mi esperas. Ho, vere! Funkcias! La alig\u0302ilo identigas, ke mi log\u0302as en Finnlando, estas individua membro kaj c\u0302i tiel pagas 190 eu\u0306rojn, c\u0302ar mi alig\u0302as antau\u0306 la jaro\u00ads\u0302ang\u0302o."}, {"text_idx": "#000003", "text": "La sekva punkto estas libervola: c\u0302u mi volas donaci al kongresaj fondaj\u0302oj."}, {"text_idx": "#000004", "text": "Sekve oni petas, kiun adreson oni publikigas en la kongresa libro (hejman au\u0306 retpos\u0302tan) au\u0306 c\u0302u mi ec\u0302 konsentas, ke oni publikigas iun adreson."}, {"text_idx": "#000005", "text": "La lasta punkto estas elekto de pag\u0302o\u00admaniero kaj mi elektas Paypal-manieron, kiel mi elektis, kiam mi alig\u0302is al UEA mem. Baze de antau\u0306a sperto mi scias, ke ne valoras atendi iun flavan Donate-butonon de Paypal. Do, mi restas atendi retpos\u0302tmesag\u0302on kun konfirmo kaj pluaj instrukcioj."}, {"text_idx": "#000006", "text": "La retpos\u0302tmesag\u0302o alvenas kun la konfirmo, ke mia reta alig\u0302o al la kongreso estas registrita... sed kie estas pluaj instrukcioj por kiel pagi? Miriga estas la teksto pri la pago:"}, {"text_idx": "#000007", "text": "Kiam via pago estos ricevita de la Centra Oficejo de UEA, al vi au\u0306tomate sendig\u0302os retmesag\u0302o kun la konfirmo de via alig\u0302o kaj via kongresa numero. Bonvolu kunporti al la UK printaj\u0302on de tiu mesag\u0302o au\u0306 la paperan konfirmilon, kiun vi ricevos samtempe kun la Dua Bulteno."}, {"text_idx": "#000008", "text": "Kio? Neniun instrukcion pri kiel pagi sed instrukcion por printi! Ne ec\u0302 unu vorton pri Paypal. C\u0302u mi devas atendi iun novan mesag\u0302on kun instrukcioj por pagi au\u0306 ne?"}, {"text_idx": "#000009", "text": "Printi? C\u0302u serioze? Estas la jaro 2018 kaj mi jam pli frue ig\u0302is senpapera. Nek mi nek mia labordonanto havas presilon... C\u0302u mi vere devas irac\u0302i al biblioteko por printi? C\u0302u ne tau\u0306gas, se mi fotas la konfirmilon kaj montras g\u0302in de mia pos\u0302telefono c\u0302e la enirejo al la kongresejo? La konfirmilo devus havi rapidrespondan kodon, kiun oni skanas c\u0302e la pordo. Au\u0306 oni skanas la membrokarton kaj tiamaniere kontrolas, c\u0302u mi rajtas eniri."}, {"text_idx": "#000010", "text": "\u201dKiam via pago estos ricevita\u201d? Kie oni enladigas pagojn? C\u0302u pago per Paypal ne estas tuj ricevita? Sekve mi devus au\u0306tomate ricevi la konfirmilon preskau\u0306 tuj au\u0306 kio signifas \u201dau\u0306tomate\u201d c\u0302i tie?"}, {"text_idx": "#000012", "text": "Bone, neniu mesag\u0302o alvenis. Mi ensalutas denove en la retejon de UEA, legas la koneksan tekston apud la Paypal-pagomaniero sur la alig\u0302a pag\u0302o. Ah\u0302 oni supozas, ke oni pagas al la retpos\u0302t\u00adadreso . Bone, mi kopias la adreson, post kiam mi ensalutas en la retejon de Paypal kaj pagas la kotizon kaj donas kiel aldona informo mian membro\u00adkodon kaj noton, ke temas pri la alig\u0302o al la UK."}, {"text_idx": "#000013", "text": "Finfine mi ricevas retpos\u0302t\u00admesag\u0302on, ke mi kredas esti konfirmilo, c\u0302ar la teksto komencas \u201dVi estas registrita kiel parto\u00adprenonto de la 104-a Universala Kongreso de Esperanto en Lahtio.\u201d Jes! Atendu... La teksto kontinuas:"}, {"text_idx": "#000014", "text": "Post iom da tempo vi ricevos pos\u0302te la paperajn Duan Bultenon (krom se vi indikis en via alig\u0302ilo, ke vi ne volas ricevi la paperan Duan Bultenon) kaj konfirmilon de alig\u0302o. La konfirmilon au\u0306 kopion de tiu c\u0302i mesag\u0302o vi nepre devas kunporti al la UK en Lahtio."}, {"text_idx": "#000015", "text": "Neee! C\u0302i tiu mesag\u0302o ne ankorau\u0306 estas konfirmilo sed ia notico, ke mi estas registrita kiel parto\u00adprenanto. Kiom da mesag\u0302oj kaj tempo oni bezonas por konfirmi la alig\u0302on? Hm, mi ricevis mian kongresan numeron kaj mia nomo estas sur la listo de la partoprenantoj, tiel mi s\u0302ajnas esti sukcese alig\u0302inta."}, {"text_idx": "#000016", "text": "S\u0302ajnas, ke alig\u0302o kaj al UEA kaj al UK ne estas tute au\u0306tomatigitaj kaj oni bezonas permanan laboron. C\u0302u c\u0302io c\u0302i vere estas necesa? C\u0302u oni ne povus simpligi la tutan procezon?"}, {"text_idx": "#000018", "text": "Unohtuiko salasana? Anna sa\u0308hko\u0308postiosoitteesi ja saat sinne viestin, jossa on linkki salasanan vaihtamiseksi."}]